**KORANEN (**Oversat af Ellen Wulff, Forlaget Vandkunsten 2006)

SURA ET (1)

**Åbningen**

*al-Fatiha*

Fra Mekka

1 I den nådige og barmhjertige Guds navn.

2 Lovet være Gud, alverdens Herre,

3 Den Nådige og Den Barmhjertige,

4 Herskeren på dommens dag!

5 Dig tjener vi, og Dig beder vi om hjælp.

6 Led os ad den lige vej!

7 Vejen, der følges af dem, som Du viser nåde;
 ikke den, der følges af dem, som vreden rammer, eller af de vildfarne.

SURA TREOGHALVTREDS (53)

**Stjernen**

*al-Nadjm*

Fra Mekka

I den nådige og barmhjertige Guds navn.

1 Ved stjernen, når den synker!

2 Jeres fælle (Muhammad) er ikke faret vild og går ikke fejl.

3 Han taler ikke ud af egen lyst.

4 Det er en åbenbaring, der blev indgivet, intet andet.

5 En med megen styrke belærte ham,

6 en mægtig. Han stillede sig op

7 i den høje horisont.

8 Så nærmede han sig og steg ned

9 og var to buelængder borte, eller mindre.

10 Da åbenbarede han for sin tjener, hvad han

 åbenbarede,

11 Hjertet lyver ikke om, hvad det har set.

12 Vil I strides med ham om, hvad han ser?

13 Han så ham også en anden gang komme ned,

14 ved lotustræet i den fjerneste ende,

15 dér, hvor herbergets have er.

16 Da det, der dækkede lotustræet, lagde sig om det.

17 Blikket veg ikke til siden, men gik heller ikke for vidt.

18 Han skuede nogle af sin Herres største tegn.

19 Hvad mener I om al-Lat og al-Uzza,

20 og dernæst Manat, den tredje?

21 Tilkommer der jer det mandlige, men Ham det kvindelige?

22 Det ville være en uretfærdig fordeling!

23 De er kun navne, som I giver dem, I og jeres fædre.

 Gud har ikke sendt nogen bemyndigelse ned derom.

 De følger kun løse formodninger, og hvad de har

 lyst til. Men nu er retledningen fra deres Herre

 kommet til dem.

24 Eller skal mennesket have, hvad det ønsker sig?

25 Det hinsidige såvel som det første liv hører Gud til.

26 Hvor mange engle findes der ikke i himlene! Deres

 forbøn nytter intet, før Gud har givet sin tilladelse,

 til hvem Han vil, og efter behag.

27 De, der ikke tror på det hinsidige, de kalder englene

 ved kvindelige navne.

28 De har ingen viden herom. De følger kun løse for­modninger;

 men løse formodninger nytter intet

 over for sandheden.

29 Vend dig bort fra den, der afviser Vor påmindelse,

 og hvis hu kun står til det jordiske liv!

30 Det er nu omfanget af deres viden. Din Herre ved

 bedst, hvem der har forvildet sig bort fra Hans vej,

 og Han ved bedst, hvem der har ladet sig retlede.

31 Alt i himlene og på jorden tilhører Gud. Han vil

 gengælde dem, der handler ondt, for det, de gør, og

 gengælde dem, der handler godt, med Det Skønneste.

32 Hvis nogen undgår alvorlige synder og skamløse

 handlinger, men ikke mindre forseelser; - din Herre

 kan tilgive meget. Han kender jer bedst, da Han

 lod jer opstå af jorden, og da I var fostre i jeres

 moders liv. I skal derfor ikke erklære jer selv for rene!

 Han ved bedst, hvem der er gudfrygtig.

33 Hvad mener du: Den, der vender sig bort,

34 kun giver lidt bort og er nærig,

35 har han viden om det skjulte, så han kan se?

36 Eller er han ikke blevet underrettet om, hvad der

 står i Moses' skrifter?

37 Og om Abraham, der var ordholdende?

38 At ingen skal bære en andens byrde.

39 At et menneske kun får, hvad han stræber efter.

40 At hans stræben vil blive set,

41 og siden bliver han gengældt til fulde.

42 At alting ender hos din Herre.

43 At Han giver latter og gråd.

44 At Han bringer død og giver liv.

45 At Han skabte parret, mandligt og kvindeligt,

46 af en dråbe, når den stødes ud.

47 At endnu en skabelse påhviler Ham.

48 At Han beriger og begaver.

49 At Han er Sirius' Herre.

50 At Han tilintetgjorde Ad, den tidligere slægt,

51 og også Thamud; intet lod Han tilbage,

52 og førhen Noahs folk; de var mere uretfærdige og overmodige.

53 Den omstyrtede by lod Han synke i grus,

54 og lag på lag dækkede den til.

55 Hvilke af din Herres velgerninger vil du bestride?

56 Dette er en advarsel som de tidligere advarsler.

57 Det, der nærmer sig, kommer nærmere.

58 Ingen andre end Gud kan ophæve det.

59 Undrer I jer over dette budskab?

60 Ler I i stedet for at græde,

61 og morer I jer?

62 Kast jer ned for Gud og tilbed!